Restricții de trafic sunt impuse pe șoseaua care leagă Miercurea Ciuc de Comănești, Bacău, deoarece în Harghita se desfășoară un pelerinaj.
Centrul Infotrafic din Inspectoratul General al Poliției Române anunță că, duminică dimineaţa, nu sunt înregistrate evenimente rutiere care să determine restricții de circulație pe autostrăzi sau drumurile naționale.
Pe arterele rutiere principale, respectiv autostrăzile A 1 București-Pitești, A 2 București-Constanța, A 3 București-Brașov, precum și DN 1 Ploiești-Brașov și DN 7 Râmnicu Vâlcea-Sibiu "circulația rutieră se desfășoară pe un carosabil uscat, cu vizibilitate bună și valori de trafic reduse".
Șoferii sunt avertizați că din cauza ceții vizibilitatea este redusă sub 200 metri, pe mai multe artere rutiere din județele Bacău, Bistrița-Năsăud, Cluj, Galați, Iași, Neamț, Sălaj, Suceava, Vaslui și Vrancea.
Duminică, între orele 06:00 - 22:00, circulația autovehiculelor cu masa maximă autorizată mai mare de 3,5 tone este restricționată pe DN 12A, între Miercurea Ciuc (județul Harghita) și Comănești (județul Bacău), în vederea desfășurării pelerinajului care are loc cu ocazia Rusaliilor Catolice.
Pentru evitarea accidentelor rutiere, autoritățile le recomandă șoferilor "să adapteze viteza la condițiile de trafic și drum, asigurându-se bine înainte de fiecare manevră efectuată, să semnalizeze orice intenție de schimbare a direcției, să păstreze în mers o distanță regulamentară între autovehicule și să evite depășirile periculoase, precum și orice manevră riscantă".